Komission asetus (EY) N:o 185/2004, annettu 2 päivänä helmikuuta 2004, maataloustuotteita koskevista tiedotus- ja menekinedistämistoimista sisämarkkinoilla annetun neuvoston asetuksen (EY) N:o 2826/2000 soveltamista koskevista yksityiskohtaisista säännöistä annetun asetuksen (EY) N:o 94/2002 muuttamisesta



Virallinen lehti nro L 029 , 03/02/2004 s. 0004 - 0005



Komission asetus (EY) N:o 185/2004, annettu 2 päivänä helmikuuta 2004, maataloustuotteita koskevista tiedotus- ja menekinedistämistoimista sisämarkkinoilla annetun neuvoston asetuksen (EY) N:o 2826/2000 soveltamista koskevista yksityiskohtaisista säännöistä annetun asetuksen (EY) N:o 94/2002 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maataloustuotteita koskevista tiedotus- ja menekinedistämistoimista sisämarkkinoilla 19 päivänä joulukuuta 2000 annetun neuvoston asetuksen (EY) N:o 2826/2000(1) ja erityisesti sen 12 artiklan, sekä katsoo seuraavaa: (1) Komission asetuksen (EY) N:o 94/2002(2) 3 artiklassa säädetään niiden aiheiden ja tuotteiden luettelon laatimisesta, joita tiedotus- ja/tai menekinedistämistoimet voivat koskea. (2) Tietyistä munien kaupan pitämisen vaatimuksista 26 päivänä kesäkuuta 1990 annetussa neuvoston asetuksessa (EY) N:o 1907/1990(3) säädetään muun muassa, että syötäväksi tarkoitettuihin muniin on 1 päivästä tammikuuta 2004 alkaen merkittävä tuottajan tunnusnumero ja kanojen tuotantotavan ilmaiseva koodi. (3) Olisi hyödyllistä tiedottaa kuluttajille näistä munien merkintää koskevista uusista säännöistä. (4) Sen vuoksi olisi syytä lisätä syötäväksi tarkoitetut munat luetteloon tuotteista, joita tiedotus- ja/tai menekinedistämistoimet voivat koskea, ja laatia suuntaviivat, joissa määritellään alalla toteuttavia kampanjoita koskevat yleiset ohjeet. (5) Näiden suuntaviivojen laatimisajankohta huomioon ottaen ei ole mahdollista noudattaa määräaikoja, jotka koskevat syötävien munien alalla vuonna 2004 esitettävien ensimmäisten ohjelmien toimittamista ja hyväksymistä. Koska kuluttajille on tiedotettava mahdollisimman pian, on syytä vahvistaa erityinen määräaika edellä tarkoitettujen ensimmäisten ohjelmien toimittamiselle ja hyväksymiselle. (6) Sen vuoksi olisi muutettava asetus (EY) N:o 94/2002. (7) Tässä asetuksessa säädetyt toimenpiteet ovat hallintokomiteoiden maataloustuotteiden menekinedistämisestä pidetyssä yhteisessä kokouksessa antaman lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 94/2002 seuraavasti: 1) Lisätään 5 artiklan 1 kohdan toiseen alakohtaan teksti seuraavasti:"Ensimmäiset vuonna 2004 esitettävät syötäväksi tarkoitettuja munia koskevat ohjelmat on toimitettava asianomaiselle jäsenvaltiolle viimeistään 29 päivänä helmikuuta 2004." 2) Muutetaan 7 artikla seuraavasti: a) lisätään 1 kohdan toiseen alakohtaan teksti seuraavasti:"Ensimmäisistä vuonna 2004 esitettävistä syötäväksi tarkoitettuja munia koskevista ohjelmista on ilmoitettava komissiolle viimeistään 31 päivänä maaliskuuta 2004." b) lisätään 3 kohdan toiseen alakohtaan teksti seuraavasti:"Komissio tekee päätöksen ensimmäisistä vuonna 2004 esitettävistä syötäväksi tarkoitettuja munia koskevista ohjelmista viimeistään 31 päivänä toukokuuta 2004." 3) Lisätään liitteessä I olevaan b kohtaan luetelmakohta seuraavasti: "- Syötäväksi tarkoitetut munat." 4) Lisätään liitteeseen III tämän asetuksen liitteessä oleva teksti. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä helmikuuta 2004. Komission puolesta Franz Fischler Komission jäsen (1) EYVL L 328, 23.12.2000, s. 2. (2) EYVL L 17, 19.1.2002, s. 20. Asetus sellaisena kuin se on viimeksi muutettuna asetuksella (EY) N:o 497/2003 (EUVL L 74, 20.3.2003, s. 4). (3) EYVL L 173, 6.7.1990, s. 5. Asetus sellaisena kuin se on viimeksi muutettuna asetuksella (EY) N:o 2052/2003 (EUVL L 305, 22.11.2003, s. 1). LIITE "SYÖTÄVÄKSI TARKOITETUT MUNAT 1. YLEISKATSAUS TILANTEESTA Syötäväksi tarkoitettujen munien kuoreen on 1 päivästä tammikuuta 2004 alkaen leimattava tuottajan tunnusnumeron ja kanojen tuotantotavan ilmaiseva koodi. Tämä koodi muodostuu tuotantotavan ilmaisevasta numerosta (0 = luomu, 1 = ulkoilma, 2 = lattia, 3 = häkki), ISO-koodista, jolla yksilöidään jäsenvaltio, jossa tuotantolaitos sijaitsee, sekä toimivaltaisen viranomaisen tuotantolaitokselle antamasta numerosta. 2. TAVOITTEET - Tiedottaa kuluttajille munien merkintöjä koskevista uusista vaatimuksista ja selittää perusteellisesti munaan painetun koodin merkitys. - Tiedottaa munaan painetun koodin ilmaisemista tuotantojärjestelmistä. - Tiedottaa olemassa olevista jäljitettävyysjärjestelmistä. 3. PÄÄASIALLISET KOHDERYHMÄT - Kuluttajat ja jakelijat. - Mielipidejohtajat. 4. PÄÄASIALLISET VIESTIT - Tehdä tunnetuksi ja selittää direktiivin 2002/4/EY mukaisesti muniin painettavia uusia koodeja sekä näiden koodien tarkoittamien eri munaluokkien ominaisuuksia. 5. PÄÄASIALLISET VÄLINEET - Sähköiset välineet (Internet jne.). - Tiedostusaineisto (esim. tiedotuslehtiset ja esitteet). - Tiedottaminen myyntipisteissä. - Mainokset lehdissä, esimerkiksi erikoislehdissä kuten ruoka- ja naistenlehdet jne. - Suhteet tiedotusvälineisiin. 6. OHJELMAN KESTO 12-24 kuukautta. 7. OHJEELLINEN TALOUSARVIO 4 miljoonaa euroa."